60.083 parkeringsbøder udskrev Aarhus Kommunes såkaldte cityassistenter i 2018.

Det er 337 færre end året forinden, oplyser kommunen i en pressemeddelelse.

Det overrasker dog alligvel, at tallet for 2018 endte så tæt på 2017, for tilbage i september så det ifølge kommunen ud til, at cityassistenterne var på vej mod at udskrive ti procent færre afgifter.

Læs også Færdselskontrol ved østjyske skoler: 119 kørte for stærkt

Så der har været markant flere dårlige parkeringer i det sidste kvartal.

”Vi har ikke sendt ekstra mandskab på gaden, og bøderne er fordelt jævnt over årets sidste fire måneder, så det er ganske enkelt et spørgsmål om, at ekstraordinært mange har parkeret ulovligt,” siger Kim Gulvad Svendsen, driftschef i Teknik og Miljø.

Færre klager

Omvendt vækker det stor glæde i Teknik og Miljø, at der i 2018 blot var 20 procent færre klager over de gule sedler i forruden.

I alt blev der klaget over 4.554 af bøderne, men kun én procent af klagerne førte til en frafaldelse.

Læs også Tiltale: Mand fra Djursland prøvede at bortføre børn fra aarhusianske børnehaver

”Det er et tegn på, at aarhusianerne tager godt imod cityassistenternes øgede fokus på at guide og hjælpe i trafikken. De mange samtaler i byens gader er med til at fjerne eventuel tvivl om regler, og det betyder, at færre efterfølgende klager over en afgift,” vurderer Kim Gulvad Svendsen.

Data fra 2018 viser, at det er på Ingerslevs Boulevard på Frederiksbjerg, at der bliver fanget klart flest parkeringssyndere.

Ud fra tallene kan man også se, at det oftest er en forkert indstillet p-skive, der koster trafikanterne.

Top 10 steder over pålagte p-afgifter:

1. Ingerslevs Boulevard: 2.079 afgifter

2. Havreballe Skovvej: 1.304 afgifter

3. Kalkværksvej: 968 afgifter

4. Dalgas Avenue: 956 afgifter

5. Marstrandsgade: 944 afgifter

6. Rosensgade: 852 afgifter

7. Fiskergade: 833 afgifter

8. Marselisborg Allé: 830 afgifter

9. Åbogade: 790 afgifter

10. Thunøgade: 774 afgifter

Top 10 over forseelsestyper:

1. Tidsbegrænset parkering/forkert indstillet p-skive: 12.744 afgifter

2. i/fra vejkryds: 11.839 afgifter

3. Fortov, cykelsti, rabat mv.: 8.553 afgifter

4. Parkeringsforbud afmærket ved tavle eller brudt gul kantlinje: 6.015 afgifter

5. Ubetinget standsningsforbud: 5.360 afgifter

6. Forbudszone: 2.617 afgifter

7. Gågade: 2.469 afgifter

8. Uden gyldig betaling for parkering: 1.654 afgifter

9. Spærrelinje: 1.441 afgifter

10. Standsning i forbudszone: 1.040 afgifter